section_heading: Raskol 1130.
paragraph_text: Nakom smrti pape Honorija II. godine 1130. u Rimu je došlo do krize: zbog nesloge odnosno rascjepa u kolegiju kardinala isti su dan izabrana dvojica papa; Inocent II. (1130. – 1143.) i Anaklet II. (1130. – 1138.). Budući da je bio moćniji i bogatiji, Rimom je zavladao Anaklet imajući potporu normanskoga kralja Rogera II. Sicilskog. Inocent je pak pobjegao u Francusku gdje su ga podržali Bernard od Clairvauxa koji je na njegovu stranu pridobio francuskog kralja Luja VI. i engleskog kralja Henrika I. Podržao ga je i Lotar.